આ સવાલ ઘાટકોપર-વેસ્ટમાંથી અનેક રહેવાસીઓએ મિડ-ડે LOCALને ફોન કરી પૂછ્યો હતો. આ રહેવાસીઓએ તેમની ફરિયાદમાં કહ્યું હતું કે ‘ઘાટકોપર-વેસ્ટના મહાત્મા ગાંધી રોડ પર ફેરિયાઓનું સામ્રાજ્ય વર્ષોજૂનું છે. ઇમર્જન્સીમાં આ વિસ્તારમાંથી ઍમ્બ્યુલન્સ કે ફાયર-બ્રિગેડને પસાર થવા માટે રસ્તા પર જગ્યા રહેતી નથી. ફેરિયાઓએ રોડની બન્ને બાજુ પર કબજો કરી લીધો છે. એ ઓછું હોય એમ હવે ઘાટકોપર-વેસ્ટનો સ્ટેશન રોડ મેટ્રો-રેલ આવ્યા પછી ભયંકર ભીડભાડવાળો બની ગયો છે. આ રસ્તા પર પહેલાંથી શૅર-અ-રિક્ષાનો ત્રાસ છે. એમાં રોડની બન્ને બાજુ ફેરિયાઓમાં જબરો વધારો થયો છે.’